VENDIM
Nr. 169, datë 31.7.2025

MBI NJË NDRYSHIM NË VENDIMIN E BORDIT TË ERE-s NR. 147, DATË 24.4.2023, “MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË ‘SPV BLUE 1’ SHPK, SI MJET (BARRË SIGURUESE) PËR GARANTIMIN E DETYRIMIT NDAJ ‘GREEN FOR GROWTH FUND SOUTHEAST EUROPE S.A., SICAV-SIF’”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 31.7.2025, mbasi shqyrtoi relacionin e përgatitur nga Drejtoria Juridike dhe Zgjidhjes së Mosmarrëveshjeve me nr. 2116/1 prot., datë 25.7.2025, “Mbi një ndryshim në vendimin e Bordit të ERE-s nr. 147, datë 24.4.2023, “Mbi dhënien e autorizimit nga ERE për vendosjen e kuotave të shoqërisë ‘SPV Blue 1’, si mjet (barrë siguruese) për garantimin e detyrimit ndaj ‘Green for Growth Fund Southest Europe S.A, SICAV-SIF’”,
konstatoi se:
1. Të dhëna mbi shoqërinë “SPV Blue 1” sh.p.k.
- Shoqëria “SPV BLUE 1” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 116, më datë 24.5.2022 për centralin fotovoltaik me kapacitet 50 mw, në Sheq Marinas. Ndërsa me vendimin nr. 147, datë 24.4.2023, është miratuar dhënia e autorizimit të ERE-s për vendosjen e kuotave të shoqërisë “SPV Blue 1” sh.p.k., si mjet për të garantuar përmbushjen e detyrimit ndaj “Green for Growth Fund Southeast Europe S.A., SICAV-SIV”.
2. Korrespondenca dhe dokumentacioni i depozituar nga shoqëria
- Shoqëria “SPV BLUE 1” sh.p.k., me shkresën e protokolluar në ERE me nr. 2116 prot., datë 17.7.2025, ka paraqitur pranë ERE-s kërkesën për ndryshimin e pikës 1 të vendimit të Bordit të ERE-s nr. 147, datë 24.4.2023, me qëllim zëvendësimin e përfituesit ekzistues të barrës siguruese, “Green for Growth Fund Southeast Europe S.A., SICAV-SIF”, me kredidhënësit e rinj: “Banka e Parë e Investimeve – Albania” sh.a. dhe “First Investment Bank AD” (Bullgari).
- Kërkesa ka si objekt miratimin e vendosjes së një barre të re siguruese mbi kuotat e shoqërisë, në favor të kredidhënësve të rinj, në kuadër të rifinancimit të huas ekzistuese, nëpërmjet një marrëveshjeje të re kredie të nënshkruar më datë 25.6.2025. Sipas dokumentacionit të depozituar, barra siguruese do të vendoset mbi 100% të kuotave të kapitalit të shoqërisë “SPV Blue 1” sh.p.k.
- Në kuadër të shqyrtimit të kësaj kërkese, shoqëria ka depozituar dokumentacionin përkatës, përfshirë: kontratën e re të kredisë dhe marrëveshjen për vendosjen e barrës siguruese mbi kuotat e shoqërisë; vendimin e Asamblesë së Ortakëve për miratimin e vendosjes së barrës siguruese mbi kuotat; deklaratën e administratorit mbi mungesën e barrëve të tjera të regjistruara mbi kuotat; miratimin paraprak me shkrim nga kreditori ekzistues “Green for Growth Fund Southeast Europe S.A., SICAV-SIF” për transferimin e barrës; si dhe vërtetimin nga Regjistri i Barrëve Siguruese mbi gjendjen e regjistrimeve ekzistuese.
- Shoqëria deklaron se qëllimi i kërkesës është zëvendësimi i kreditorit ekzistues dhe rifinancimi i detyrimeve aktuale përmes një marrëveshjeje të re kredie, duke ruajtur të pandryshuar objektin e barrës siguruese – kuotat e kapitalit të shoqërisë.
3. Analiza ligjore dhe vlerësimi
- Në përputhje me kuadrin ligjor dhe rregullator në fuqi, vlerësohet se kërkesa e shoqërisë “SPV Blue 1” sh.p.k. për autorizimin e vendosjes së barrës siguruese mbi kuotat e saj është e mbështetur në dokumentacion të plotë dhe të rregullt. Objekt i barrës mbeten 100% e kuotave të kapitalit të shoqërisë, të njëjtat që janë përfshirë në autorizimin fillestar të dhënë me vendimin nr. 147, datë 24.4.2023, të Bordit të ERE-s.
- Marrëdhënia e re financiare është konsoliduar nëpërmjet nënshkrimit të një kontrate kredie me dy banka të licencuara – “Banka e Parë e Investimeve – Albania” sh.a. dhe “First Investment Bank AD” (Bullgari) – të cilat kanë paraqitur dokumentacionin përkatës, përfshirë kontratën e kredisë dhe marrëveshjen për vendosjen e barrës mbi kuotat e shoqërisë.
- Në këtë kuadër, vlerësohet se objekti i autorizimit nuk pëson ndryshim thelbësor, ndërsa ndryshimi i propozuar lidhet me rifinancimin e marrëdhënies ekzistuese dhe zëvendësimin e kredidhënësit me dy institucione të tjera financiare, duke ruajtur natyrën dhe qëllimin e garancisë. Kërkesa konsiderohet e justifikuar në aspektin ekonomik dhe juridik dhe përmbush të gjitha kriteret për miratim nga ERE.
- Të gjitha dokumentet janë dorëzuar në kopje të njësuara me origjinalin, të përkthyera në gjuhën shqipe dhe të noterizuara.
4. Nevoja për ndryshimin e vendimit
- Në zbatim të nenit 113, të ligjit nr. 44/2015, “Kodi i Procedurave Administrative i Republikës së Shqipërisë”, i cili parashikon mundësinë për ndryshimin e një akti administrativ nga organi që e ka nxjerrë, kur paraqiten rrethana të reja faktike apo juridike, si dhe në funksion të garantimit të sigurisë juridike dhe transparencës së vendimmarrjes administrative, vlerësohet se pika 1 e vendimit të Bordit të ERE nr. 147, datë 24.4.2023, duhet të ndryshohet për të reflektuar kreditorët e rinj – “Banka e Parë e Investimeve – Albania” sh.a. dhe “First Investment Bank AD” (Bullgari) – si përfitues të barrës siguruese mbi kuotat e shoqërisë “SPV Blue 1” sh.p.k.
Për gjithë sa më sipër, Bordi i ERE-s

VENDOSI:

[bookmark: _GoBack]1. Pika 1 e vendimit të Bordit të ERE nr. 147, datë 24.4.2023, ndryshohet dhe bëhet: “Dhënien e autorizimit nga ERE për vendosjen e kuotave të shoqërisë “SPV blue 1” sh.p.k. si mjet (barrë siguruese) për garantimin e detyrimeve që burojnë nga kontrata e kredisë e lidhur më datë 25.6.2025, në favor të kreditorëve “Banka e Parë e Investimeve – Albania” sh.a. dhe “First Investment Bank AD” (Bullgari)”.
2. Drejtoria Juridike dhe zgjidhjes së Mosmarrëveshjeve të njoftojë shoqërinë “SPV Blue 1” sh.p.k., Ministrinë e Infrastrukturës dhe Energjisë, për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

